HERRI ADMINISTRAZIO ETA JUSTIZIAKO SAILBURUAK (Erkoreka Gervasio) (EAJ, 2016-04-22):
Eskerrik asko, legebiltzar-buru andrea.
Maeztu jauna, harritu egin nau zuk esateak gai hau ez dela juridikoa ala juridikotasunarekin ez daukala zerikusirik, harritu egiten nau zure interpelazioa bera irakurriz, zio guztia eduki juridikoz osatuta dagoelako. Lehenbiziko aipamena da hain zuzen, Gobernu zentralak Legebiltzar honek aprobatutako legearen kontrako errekurtsoa, helegitea aipatzen da. Eta hortik aurrera dena da argumentazio juridikoa, dena da juridikoa. Beraz, gai juridikoa ez izateko harritu egiten nau zure interpelazio idatzi osoa argumentazio juridikoaz bete izana. Ez dut ulertzen nola esan dezakezun gauza bat eta gero zure jardunean beste gauza erabat diferente bat egin.
Eta ezin dizut utzi zuk zalantzan jartzea Gobernu honek eskumena, Eusko Autonomia Erkidegoaren eskumenak defendatu izana Gobernuarekin izan dituen batzarretan, horrelakorik ezin dizut onartu. Hemen nik neuk esan nuelako horri buruzko informazioa Ganbara honek eskatu duenean eman izan zaio argi eta garbi.
Eta eskumenen defentsan nire parean egongo zara, baina irabazi ez nauzu egingo, parean bai baliteke segun ze nolako konpromisoa daukazun, baina irabazi ez nauzu egingo. Eta nik argi daukat gure egitekoa Gobernu Zentralaren aurrean eskumenaren defentsa dela. Gure erakundeen eskuetan uztea erabaki bat ala kontrakoa erabili edo hartu ahal izana. Hori argi daukat eta ezin dizut horregatik zalantzan jartzea utzi.
Beste gauza bat esango dizut, gure Gobernu zentralarekiko eztabaida nagusia izan zen, horregatik neurri batean debateetan ere kontuz ibiltzea eskatuko nizuke, izan genuen eztabaida nagusia izan zen beraiek esaten zutela lege hau edukietan iruzurra zela. Zergatik? Ba, helburu bat nahi duelakoan benetan beste helburu bat lortu nahi duelako, eta beraz, honen ondorioa, efektua, honen eduki materiala dela Konstituzio Auzitegiak Konstituzioaren kontrakotzat hartu duena, debekapen absolutua eta mugatu gabe.
Eta hemen, Legebiltzar honetan debateak ditugunean hori baieztatzen badugu, hau da, Estatuaren abokatuaren tesia hemen publikoki baieztatzen badugu, Estatuko abokatuak hemengo aktak irakurri egiten ditu, eta argudio moduan gero erabili egiten ditu, erabili ere Konstituzio Auzitegiaren aurrean. Eta legea onartu dutenek eurek esaten badute, bai, lege honetan debekapen absolutua eta baldintzatu gabea ezarri dugu, guk geuk hemen esaten badugu, zuk zeuk esandakoa da hemen aktetan irakurrita baitaukat lege honek de facto debekatu egiten duela.
Bueno, hori zuk ondo dakizunez, hori akats juridiko latza da, lege batek de facto ezer egiten ez duelako, lege batek de iure egiten du egin behar duena, de facto inoiz ez. Baino ondorio efektiboa baldin bada, Konstituzio Auzitegiak inkonstituzionaltzat hartutakoa, gu geu ari gara Estatuko abokatuari argudioak ematen bere errekurtsoa lasaitasun handiz eta indar handiz formulatu ahal izateko.
Beraz, bakoitzak daki hemen zer nolako terminoak erabiltzen dituen bere hitzaldiak burutzen duenean, baina nik neurri batean behintzat interesa baldin badaukagu benetan Konstituzio Auzitegiaren aurrean izango dugun epai edo auzi horretan, benetan gure eskumena defendatu ahal izatea eta garantia minimo batekin defendatu ahal izatea, eskatuko nuke, neurri batean behintzat, kontuz ibiltzea...
...benetan gure eskumenak defendatu ahal izatea eta garantia minimo batekin defendatu ahal izatea, eskatuko nuke neurri batean behintzat, kontuz ibiltzea publikoki Ganbara honetan esaten ditugunekin, neurriak hartzea.
Hortik aurrera, Gobernuaren jardunean, beste modu batean ezin izan daitekeenez, legearen baita jokatuko da. Eta legea, lehenik eta behin, Autonomia Erkidego honetan, Legebiltzar honetan aprobatutako legeak markatzen du. Baina ez berak bakarrik: Lege hori ez dago zerutik eskegita, lege hori testuinguru juridiko batean kokatzen da, eta testuinguru horren arabera interpretatu eta aplikatu behar da.
Eta, gainera, lege hori zer izango den edo zer nolako indarra izango duen lege horrek berak, orain edo astebete barru edo hilabete barru, Konstituzio Auzitegiak erabakitzen duenean bere suspentsioari buruz, agian astebete barru ez daukagu legerik ala suspendituta dago legea. Beraz, faktore horiek juridikoak dira eta Gobernuaren eta gainontzeko erakunde publiko guztien jarduna baldintzatzen dute, gure gustukoa izan zein ez izan.
Beraz, nik esan dezakedana, momentu honetan bai, da Jaurlaritzaren jarduna momentu oro legediaren barruan gauzatuko dela, lehenik eta behin, Legebiltzar honek aprobatutako legearen baitan.